NARIADENIE KOMISIE (ES) č. 831/2006
z 2. júna 2006,
ktorým sa mení a dopĺňa nariadenie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2320/2002 zo 16. decembra 2002 o ustanovení spoločných pravidiel v oblasti bezpečnostnej ochrany civilného letectva (1), a najmä na jeho článok 4 ods. 2,
keďže:
(1)
V zmysle nariadenia (ES) č. 2320/2002 Komisia je povinná prijať opatrenia na vykonávanie spoločných základných noriem bezpečnostnej ochrany civilného letectva v celom Spoločenstve. Nariadenie Komisie (ES) č. 622/2003 zo 4. apríla 2003 o ustanovení opatrení na vykonávanie spoločných základných noriem bezpečnostnej ochrany civilného letectva (2) bolo prvým právnym predpisom, ktorý obsahoval takéto opatrenia.
(2)
Je potrebné prijať opatrenia, ktorými sa spresnia spoločné základné normy.
(3)
Pokiaľ ide o opatrenia na implementáciu noriem týkajúcich sa leteckých materiálov a nákladu, kuriérnych a expresných balíkov, obsah nariadenia (ES) č. 622/2003 by sa mal vzhľadom na nadobudnuté skúsenosti zrevidovať.
(4)
Nariadením Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (3), sa určujú náležité bezpečnostné a zabezpečovacie normy, ktoré sa majú splniť na udelenie štatútu schváleného hospodárskeho subjektu. Náležitý orgán členského štátu by mal zvážiť zohľadnenie príslušných informácií, ktoré poskytli colné orgány pri vymenovaní, schvaľovaní či registrovaní zástupcu ako oprávneného zástupcu.
(5)
V súlade s nariadením (ES) č. 2320/2002 a s cieľom predísť činom protiprávneho zasahovania by opatrenia uvedené v prílohe k nariadeniu (ES) č. 622/2003 mali byť utajené a nemali by sa uverejňovať. Rovnaké pravidlo sa nevyhnutne uplatňuje na všetky zmeny a doplnenia.
(6)
Nariadenie (ES) č. 622/2003 by sa malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Výboru bezpečnostnej ochrany civilného letectva,
PRIJALA TOTO NARIADENIE:
Článok 1
Príloha k nariadeniu (ES) č. 622/2003 sa mení a dopĺňa tak, ako je stanovené v prílohe k tomuto nariadeniu.
Pokiaľ ide o dôverný charakter tejto prílohy, uplatňuje sa článok 3 uvedeného nariadenia.
Článok 2
Toto nariadenie nadobúda účinnosť 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. júna 2006